Eki e fọn,
ọ nọ we igunrun hụ wẹ latọ nfetu ohimin ẹnya nị ụgbọ ohu sụọ te rị ebẹhụ bụ Jesu esọnni ndị nsọnmazụụn a banye ẹ,
ndị nsọnmazụụn a sụọ wị pụ.
Kanị ogẹnni,
ụgbọ ndị ọzọ gha Taịberiasị bịa rị nwan ẹhụ ebahụn wẹ nọ ri brẹdi ogẹn Di-nwọnni-ẹnyi gi kpanmịngụ Osolobuẹ yeni brẹdi hụ.
Ogẹn igunrun hụ gi nwan ghọta nị kẹ Jesu kẹ ndị nsọnmazụụn a arịzị ebahụn,
wẹ lẹ enwẹn wẹ nọ banye ụgbọ ndị hụ gha Taịberiasị bịa chọshi Jesu Kapanọm.
Ogẹn wẹ gi hụn Jesu nfetu “ohimin” hụ,
wẹ nọ sị a,
“Onyẹ-nkuzi,
ele ogẹn k'i gizi ru ebeni?!”
Jesu nọ sị wẹ,
“Ezioku kẹ m rị a gwa ụnụ,
brẹdi ụnụ ri rijun ẹfọ haịn ụnụ gi a chọ m,
ẹlẹ ọrụn-atụmẹnya ndị ahụn ụnụ hụn.
Egizilẹ ni ufiri ihiẹn-oriri e wiwini a rụngbu enwẹn ụnụ,
kanị ihiẹn-oriri hụn sikọ d'a rị jẹnrin ejẹn,
e ye ndụn itẹbitẹ,
ihiẹn-oriri ahụn Nwa nke Ịhịan jẹnkọ d'e ye ụnụ,
makẹni Nwa nke Ịhịan kẹ Chuku-Nẹdi tumẹ.”
Wẹ nọ nwan sị a,
“Kị ẹnyi jẹnkọ d'a rụn hụn wụ ọrụn Osolobuẹ?”
Jesu nọ sị wẹ,
“Ọnwan wụ ọrụn Osolobuẹ:
ikwerini onyẹ hụn o zihẹ.”
Wẹ nọ sị a,
“Elee ọrụn-atụmẹnya k'i jẹnkọ nwan d'a rụnghọsị ẹnyi nị ẹnyi hụn a kweri ihiẹn i ku?
K'ị jẹnkọ d'e mẹ?
Ndị nẹdi ẹnyi kanị ri mana imẹ atụ;
ya kẹ wẹ de imẹ Ẹkụkwọ-nsọ,
sị,
‘O ye wẹ brẹdi gha elu-igwee bịa ri.’ ”
Ya kẹ Jizọsị nọ sị wẹ,
“Ezioku kẹ m rị a gwa ụnụ,
ẹlẹ Mozizi ye ụnụ brẹdi gha elu-igwee bịa;
Nẹdi m rị e ye ụnụ ezigbo brẹdi hụ gha elu-igwee bịa.
Makẹni brẹdi Osolobuẹ wụ onyẹ hụ gha elu-igwee bịa,
hụn rị e ye ụwa ndụn.”
Wẹ nọ sị a,
“Diọkpa,
yemẹ nwan ẹnyi brẹdini ogẹn ile.”
Jizọsị nọ sị wẹ,
“Mmẹ wụ brẹdi hụn e ye ndụn.
Onyẹ bịa d'e kunrunni m,
ẹgụn agụnkọ a;
onyẹ kwerinini m,
ẹgụn mirin agụnkọ a.
Kanị,
a gwagụọ m ụnụ ya mbụ nị ụnụ a hụngụọ m,
kanị ụnụ ekwerini.
“Ndị ile Nẹdi m ye m sikọ d'a bịa d'e kunrun m;
achụpụkọ m onyẹ ọwụlẹ bịa d'e kunrunni m
Makẹni,
aghanị m elu-igwee bịa d'e mẹ uche m,
kanị uche onyẹ hụn zihẹni m.
Ọnwan wụ uche onyẹ zihẹni m:
nị onwọnni akpụ onyẹ ohu o ye m jẹnkọ d'e hunahịnnị m,
kama,
nị m k'a gha ọnwụn weli wẹ Ụhụọhịn ikpanzụụn;
uche Nẹdi m wụ nị onyẹ hụn Nwa,
kwerin'ẹ,
jẹnkọ d'e nwọn ndụn itẹbitẹ;
m sikọ d'e weli ẹ Ụhụọhịn ikpanzụụn.”
Ya kẹ ndị Ju ahụn nọ dẹnnwịnnwịnman'a,
makẹni ọ sị,
“Mmẹ wụ brẹdi hụ gha elu-igwee bịa.”
Wẹ hụ a sị,
“Ẹlẹ Jesu nwa Josẹfụ wụ ọnwan,
hụn ẹnyi marịn ndị mụn'a?
Nanị o dọn nwan a sị,
‘M gha elu-igwee bịa?’ ”
Jizọsị nọ shịarị wẹ,
sị,
“Edẹnnwịnnwịnzịlẹ ni.
Onwọnni onyẹ k'a s'ẹka bịa d'e kunrun m mmanị Chuku-Nẹdi zihẹni m dọha a;
m k'e weli hụnyẹ Ụhụọhịn ikpanzụụn.
Wẹ de ẹ imẹ Ẹkụkwọ ndị-amụma nị,
‘Osolobuẹ sikọ d'a kuzi wẹ ile.’
Onyẹ hụn e gọn Chuku-Nẹdi ntịn,
a mụnarịn a,
jẹnkọ d'a bịa d'e kunrun m.
Ẹlẹ n'o nwọn onyẹ hụntu Chuku-Nẹdi wezụka onyẹ ahụn gha ebe ọ rị bịa;
ịya sụọ hụntu Chuku-Nẹdi.
Ezioku kẹ m rị a gwa ụnụ,
onyẹ ọwụlẹ kwerini e nwọngụọ ndụn itẹbitẹ.
“Mmẹ wụ brẹdi hụn e ye ndụn.
Ndị nẹdi ụnụ kanị ri mana hụ wẹ ri imẹ atụ,
kanị,
a nwụnhụnghọ wẹ.
Kanị hụnnị m rị e ku wụ brẹdi hụn gha elu-igwee bịa,
hụn onyẹ rin'ẹ ghalẹni a nwụn.
Mmẹ wụ brẹdi hụ rị ndụn hụn gha elu-igwee bịa.
Onyẹ hụn ri brẹdini jẹnkọ d'a rị ndụn jẹnrin ejẹn.
Ẹhụ m wụ brẹdi hụ m jẹnkọ d'e ye kẹni ndị rị ụwa rị ndụn.”
Ya kẹ ndị Ju ahụn lẹ ibe wẹ nọ dọma,
“Nanị okẹnnyẹni e dọn ye ẹnyi ẹhụ a ri?”
Ya kẹ Jizọsị nọ sị wẹ,
“Ezioku kẹ m rị a gwa ụnụ,
mmanị ụnụ ri ẹhụ Nwa nke Ịhịan,
ra ẹdeke ẹ,
ụnụ enwọnkọ ndụn imẹ ụnụ.
Onyẹ hụn ri ẹhụ m,
ra ẹdeke m,
e nwọngụọ ndụn itẹbitẹ;
m sikọ d'e weli ẹ Ụhụọhịn ikpanzụụn.
Makẹni,
ẹhụ m wụ ihiẹn-oriri nke-esi,
ẹdeke m wụ ihiẹn-ọrịra nke-esi.
Onyẹ ri ẹhụ m,
ra ẹdeke m,
k'a rịsọnmẹ imẹ m,
mmẹ lẹ enwẹn m a rịsọnmẹ imẹ ẹ.
“Kẹ m dọn rị ndụn makẹni Chuku-Nẹdi zihẹni m rị ndụn,
ẹrịra kẹ onyẹ hụn rini m k'a dọn rị ndụn makẹni m rị ndụn.
Ọnwan wụ brẹdi gha elu-igwee bịa;
ọ nọnị kẹ hụn ndị nẹdi ụnụ kanị ri,
kanị a nwụnhụnkwọ wẹ.
Onyẹ ri brẹdini,
o jẹnkọ d'a rị ndụn jẹnrin ejẹn.”
Ebe Jesu rị a kuzi imẹ ụlọ-ofufe ndị Ju rị Kapanọm k'ọ nọ ku ihiẹn ndịnị.
Ndị nsọnmazụụn a bu ọda a nụ ihiẹnni,
wẹ nọ sị,
“Okuni e zekẹkwọ-o!
Onyẹ sikọ d'a saẹka mẹ ẹ?!”
Jizọsị a marịngụọ nị ndị nsọnmazụụn a rị e dẹnnwịnnwịn makẹni o ku ihiẹnni.
Ọ nọ sị wẹ,
“Ọnwan k'e mẹdẹ nwan ụnụ kweribehi ra?
Kị ụnụ k'e mẹzi nwan ụnụ hụn Nwa nke Ịhịan k'ọ lakọ elu-igwee ọ rị mbụ?
Mmọn-nsọ sụọ e ye ndụn,
ịhịan mmaka asaẹka mẹ ihiẹn-anaị:
oku ndịnị m rị a gwa ụnụ wụ oku imẹ-mmọn lẹ oku e ye ndụn.
Kanị ẹlẹ ụnụ ile kweri.”
Gha mbidọn lala,
Jesu a marịngụọ ndị kwerilẹni lẹ onyẹ hụn jẹnkọ d'e ren'ẹ.
Ọ nọ sịzị,
“Ọnwan haịn m gi sị ụnụ n'o nwọnni onyẹ jẹnkọ d'a saẹka bịa d'e kunrun m mmanị Chuku-Nẹdi mẹ ẹ bịa.”
Gha ogẹnni jẹnmẹ,
ndị bu ọda imẹ ndị e sọnn'ẹ nọ kin azụụn,
esọnzini w'ẹ ghahunmẹ.
Ya Jizọsị nọ sị ndị nsọnmazụụn a mmẹbụọ hụ,
“Ụnụ nwẹn sikọ d'a pụzị?”
Saịmọnụ wụ Pita nọ za a,
sị,
“Di-nwọnni-ẹnyi,
onyẹ kẹ ẹnyi burukọ?
Ịyụ e ku oku ndị e ye ndụn itẹbitẹ.
Ẹnyi e kwerighọ,
marịnzịkwọ,
nị ịyụ wụ Onyẹ-nsọ Osolobuẹ.”
Jizọsị nọ sị wẹ,
“Ẹlẹ mmẹ họrị ụnụ mmẹbụọ?
Kanị onyẹ ohu imẹ ụnụ wụ Ekwensụ!”
Judasị nwa Saịmọnụ Iskarọtụ k'ọ rị e ku,
makẹni ịya jẹnkọ d'e re ẹ,
ọsụọn'a n'ọ wụ onyẹ ohu imẹ ndị nsọnmazụụn a mmẹbụọ.